**Примери добре праксе е- демократије**

**ОПШТИНА СТАРИ ГРАД НА УСЛУЗИ СТАРОГРАЂАНИМА ТОКОМ ВАНРЕДНОГ СТАЊА**

**Епидемија корона вируса, која је из темеља променила наше свакодневне животе и савремену цивилизацију, још једном је потврдила старо правило - да се грађани у ванредним ситуацијама за помоћ прво обраћају својој општини.**

**Волонтерски сервис, Канцеларија за младе и општински Контакт центар, захваљујући модерним технологијама, друштвеним мрежама и мобилној телефонији показали су своју пуну оправданост, сврсисходност и значај управо током ванредног стања узрокованог првим таласом епидемије ковида 19.**

Општина је током ванредног стања помогла и услужила више од 3.500 староградских домаћинстава и око 5.000 суграђана, посебно старијих од 65, који нису могли да излазе из својих домова.

Осим законом прописаних активности општинског Штаба за ванредне ситуације, основан је Стручно оперативни тим (СОТ) којим је руководио др Илија Брчески, ванредни професор Хемијског факултета Универзитета и члан САНУ, именовани су повереници цивилне заштите, ангажована је Мрежа за опасност Србије, а како би помогла најугроженијим суграђанима за набавку намирница, хигијенских средстава и лекова на услугу је ставила **Волонтерски сервис.**

**Општински Контакт центар** **(785 2 999)** је постао оперативно место за пријем информација и слање порука Старограђанима, успостављена је редовна комуникација са управницима стамбених заједница, обезбеђена су дезинфикциона средства и заштитна опрема, као и возило за превоз пацијената, уз препоруке и савете суграђанима и запосленима за самозаштиту и успоравање ширења епидемије.

Корисницима општинских програма прослеђене су информације – **телефонски, смс-ом и електронском поштом** о озбиљности ситуације и мерама заштите, као и позив Старограђанима да се прикључе Волонтерском сервису. Одмах се пријавило 20, да би временом број волонтера нарастао на **70 - 80**,  свакодневно присутних на терену, са неопходном заштитном опремом (дезинфекциона средства, маске и рукавице). У почетку су волонтери свакодневно долазили у општину по адресе корисника. Путем мобилне телефоније формирана је **староградска волонтерска вајбер група са 24 часовном комуникацијом**. Такође, све важне информације, обавештења, као и програми редовно су ажурирани на **општинском веб сајту [www.starigrad.org.rs](http://www.starigrad.org.rs/" \t "_blank).**

**Путем вајбер групе** волонтерима су прослеђиване адресе Старограђана који су се Контакт центру јављали за помоћ, често и преко 500 позива дневно. **Успостављени систем се показао као функционалан, рационалан, безбедан и сврсисходан јер је покривао целу територију Старог града. Просечна старост суграђана који су се обраћали за помоћ била је око 77 година**. Највише позива се односило на набавку животних намирница и лекова. Помоћ је пружена  и суграђанима са озбиљним здравственим проблемима, од онколошких болесника, дијабетичара, инвалида до оних у самоизолацији. У сарадњи са Мрежом за опасност **обезбеђено је возило** за све којима је била неоподна лекарска помоћ, одлазак на дијализу или редовне терапије, свакодневно су се превозили узорци на лабораторијске анализе, а резултати достављали на кућне адресе.

**Дежурства** су организована викендом, као и ван званичног радног времена и током полицијског часа, а Старограђанима су на располагању били и бројеви мобилних телефона волонтера.

Међу добровољцима је било свих генерација - од младих, средовечних до старијих Старограђана. Међу њима је било и јавних личности - Лазар Марковић фудбалер Партизана, Александар Стојановића спортски коментатор, глумци Бранко Бабовић и Владимир Алексић, редитељка Маја Пелевић... Након укикања ванредног стања организован је пријем за волонтере, а у име свих Старограђана којима је помоћ пружена уручене су им захвалнице, као и ваучери у вредности од пет хиљада динара.

**ОН-ЛАЈН ПРОГРАМИ КАНЦЕЛАРИЈЕ ЗА МЛАДЕ(КЗМ)**

Канцеларија за младе општине Стари град је током ванредног стања **организовала он-лајн едукативне програме и предавања -**  о ковиду 19 и практичним саветима о превенцији, заштити и дезинфекцији у време короне, „Како победити трему и страх од јавног наступа“, бесплатне припреме за малу матуру за осмаке са Старог града или Он-лајн, антисртрес курсеве јоге.  
Учешће је било потпуно бесплатно, а пријаве **су вршене електронски попуњавањем он-лине формулара на сајтовина КЗМ и општине Стари град, као и на Фејс бук страници КЗМ**. Корисници програма су путем линка који су добили путем мејла сат или два пре почеткa програма како би пратили предавања и курсеве путем **лајв стрима он лајн**.

**ДВА КРУГА ДЕЗИНФЕКЦИЈЕ СТАРОГРАДСКИХ ЗГРАДА**

Општина Стари град је организовала и финансирала два круга дезинфекције стамбених зграда. У првом кругу, који је трајао од 31. марта до 7. априла, дезинфиковани су најфреквентнији делови стамбених зграда, попут улазних врата, улазног ходника, лифта и сандучића. Други, темељнији круг. извршен је захтев грађана од 22. до 27. априла, када су стручне екипе „Висан-а“, у пратњи и уз асистенцију представника општине **(повезани путем вајбер групе)** , дезинфиковали све спратове и ходнике, степениште, заједничке просторије, лифтове, гелендере, улазе, подруме и таване 1960 стамбених зграда. Старограђани и управници стамбених заједница, сваког дана од 9 до 15 часова, могли су да преузму средство за дезинфекцију из цистерене у дворишту ОШ „Дринка Паловић“. Такође,  на адресе 1.150 управника стамбених заједница упућен је допис како би станари зграда у потпуности и у што већем броју били објективно, квалитетно и истинито информисани о правилима понашања у условима ванредног стања и пандемије вируса корона, као и о активностима локалне заједнице и услугама Волонтерског сервиса.